TSV 1860 Mùnich

Ël TSV 1860 München a l'é na società sportiva 'd Mùnich, an Almagna. A l'é famosa dzortut për soa squadra 'd fótbal, che al di d'ancheuj a gieuga ant la sgonda division alman-a e che ant ël passà a l'ha giugà ant la Bundesliga (la prima serie alman-a), an fasend ëd vajant derby con ël Bayern, àutra squadra dla sità.

Ant la stason 2008-09 ël TSV 1860 a l'é ruvà ant la posission ch'a fa 13 ant la sconda serie alman-a (Bundesliga Doi).


 Stòria 

Ël TSV 1860 a l'é un-a dj'associassion sportive pì veje dl'Almagna. Nassù coma Turn und Sport Verein dël 17 magg dël 1860 con ëd session ëd ginàstica e atlética. La session ëd fótbal a l'é fondasse ai 25 d'avril dël 1899, anans ëd la fondassion dël Bayern Mùnich, ancheuj la squadra bavarèisa pì famosa d'Euròpa.

Ij color ëd l'associassion sportiva a son ël verd e l'òr, antramentre che coj ëd la session ëd fótbal a son ël bianch e l'asur. Ij lion ëd Mùnich as buto na divisa con maja asur e con braje e caussòt bianch, opurament a l'han na maja a righe bianche e asur, braje asur e caussòt bianch. 

La squadra dij lion ëd Mùnich a l'é stàita un-a 'd cole che a l'han fondà la Bundesliga, da già che a l'é qualificasse sgonda darera al Norimberga ant l'Oberliga bavarèisa 1962-63, an fasend pa giughé al Bayern la prim edission ëd la Bundesliga che a l'ha tacà dël 1963.

Ant j'ani la sossietà a l'ha vivù moment ëd boneur ma 'dcò moment pien ëd problema. Ant j'ani '60 a son ruvà tuti ij pì grand trionf antramentre che ant j'ani '70 e 80 a-i son rivà ij problema, fin-a a la mira che dël 1982 la squadra a l'ha pa podù fé l'inscrission ai campionà dij professionista e l'ha ancaminà torna dai campionà regionaj. Ant j'ani '90 ij lion a son ruvà torna an Bundesliga an restand an cost campionà për des ani (1994 - 2004) e a son torna calà an sgonda division anté ch'as treuvo ancora adess.

Ant sò palmarès ël TSV 1860 a l'ha 'n campionà alman (1966), con an pì doi sgond pòst dël 1931 e dël 1967, doe cope d'Almagna (1942 e 1964), na final ëd la Copa dle Cope dël 1965 (përdùa contra 'l West Ham United për 3 a 2), vàire partecipassion a la Copa U.E.F.A. e na qualificassion a la Champions dël 2000. Ant un passà pa tròp lontan a l'han giugà për ij lion ëd campion coma Rudi Voeller e Thomas Häßler.


La sossietà a l'ha vivù ëd moment assé complicà ant j'ùltime stason. Dël 2006 a l'ha evità ëd pòch la derota, për ëd compre sbalià e për la spèisa fàita per la construssion dël neuv stadio dla sità ciamà Allianz Arena. Për boneur ij trionf ëd la squadra dij giovo, campion d'Almagna sota ij 17 agn dël 2005-06, a da dë speranse për l'avnì ëd la società che a l'ha veuja 'd vive torna ij sucess ëd j'ani '60 e '90. Ai 26 ëd magg dël 2009 a l'é stàit sërnù coma neuv pressident Rainer Beeck, che a l'ha sùbit diciarà sò angagg për arporté la squadra ant la Bundesliga ant ël 2010, për ij 150 ani dla sossietà. Coma diretor sportiv a l'é stàit confermà Stefan Reuter, ex giugador ëd Juventus e Borussia Dortmund, e coma antreneur a l'é stàit confermà Marco Kurz, ex difensor dël TSV 1860 e 'dcò dël Schalke 04.

 Palmares 
Campionà alman: 1 (1966)
Cope d'Almagna: 2 (1942, 1964)

Squadra 2011-2012 

N.  Giugador

1 	P 	Gábor Király 
2 	D 	Antonio Rukavina 
4 	D 	Kai Bülow 
5 	D 	Guillermo Vallori 
6 	C 	Dominik Stahl 
7 	C 	Daniel Bierofka 
8 	C 	Maximilian Nicu 
9 	A 	Đorđe Rakić 
11 	A 	Benjamin Lauth 
13 	D 	Necat Aygün 
14 	A 	Bobby Wood 
15 	C 	Stefan Aigner 
16 	A 	Daniel Jais 
17 	D 	Stefan Buck 
19 	C 	Sebastian Maier 
20 	C 	Collin Benjamin 
21 	C 	Sandro Kaiser 
22 	P 	Timo Ochs 
23 	D 	Benjamin Schwarz 
25 	C 	Jonatan Kotzke 
26 	D 	Christopher Schindler 
27 	D 	Arne Feick 
28 	C 	Daniel Halfar 
29 	A 	Markus Ziereis 
30 	P 	Vitus Eicher 
31 	A 	Kevin Volland 
32 	C 	Marcel Kappelmaier 
34 	D 	Daniel Hofstetter 
36 	D 	Philipp Steinhart 

 Anliure esterne 
 sit ofissial

Tsv 1860 Mùnich
Categorìa:Almagna
Categorìa:Mùnich